b'\n_START_ARTICLE_\nHandelshuset Thommesen \xe2\x80\x93 Smith\n_START_PARAGRAPH_\nHandelshuset Thommesen \xe2\x80\x93 Smith i Arendal ble grunnlagt 23. mai 1832.\n_START_SECTION_\nEierskap\n_START_PARAGRAPH_\nBak sto Thor Thommesen, som opprettet firmaet T. Thommesen. 1. juni 1860 ble firmanavnet endret til T. Thommesen & S\xc3\xb8n, da s\xc3\xb8nnen Jens T. Thommesen ble opptatt som kompanjong (uten eierskap). 10. juli 1876, etter at b\xc3\xa5de grunnleggeren og hans hustru var d\xc3\xb8de, ble firmaet delt mellom svigers\xc3\xb8nnen Julius M. Smith og s\xc3\xb8nnen Jens. Etter Jens d\xc3\xb8d overtok hans hustru Gunhild Birgithe Thommesen (1845\xe2\x80\x931937) ektemannens halvdel av selskapet. 7. desember 1903 ble Smiths s\xc3\xb8nn Mads Henrik Smith og Thommesens s\xc3\xb8nner, Thor Thommesen og Olaf Thommesen, tatt opp i firmaet. 24 dager senere tr\xc3\xa5dte Smith og enkefru Thommesen ut av selskapet og overlot eierskapet til de tre barna, med like stor del hver. Da Olaf Thommesen d\xc3\xb8de i 5. desember 1922 ble nev\xc3\xb8en Jens T. Thommesen tatt opp i selskapet. Da Mads Henrik Smith d\xc3\xb8de 7. juli 1933 satt Thor Thommesen og nev\xc3\xb8en Jens som eneinnehavere, hvor passiva og aktiva tilh\xc3\xb8rte sistnevnte.\n_START_SECTION_\nVirksomhet\n_START_PARAGRAPH_\nFirmaet T. Thommesen startet med assortert engros- og detaljhandel frem til 1868, s\xc3\xa5 manufakturhandel til 1857. Etter dette kommisjonshandel med danske varer til 1862, s\xc3\xa5 korn til 1874. Fra 1834 til 1916 drev firmaet med rederivirksomhet. Selskapet styrte og finansierte firmaene T. Thommesen & Smith, Smith & Thommesen, og skipene som etter 1. oktober 1898 ble drevet som egne aksjeselskap._NEWLINE_5. juni 1857 ble firmaet T. Thommesen & Smith opprettet for \xc3\xa5 drive trelasthandel og skipsbyggerivirksomhet. Dette firmaet ble formalt oppl\xc3\xb8st 19. juli 1878. Svogrene Smith og Thommesen drev mye forretninger sammen, og de begynte \xc3\xa5 bruke firmanavnet Smith & Thommesen rundt 1867. Dette firmaet drev med trelasthandel, selfangst og gruvedrift. Av eiendeler var Str\xc3\xb8msbu sag, Rygene brug, L\xc3\xb8gebergsk\xc3\xa5ret skipsverft, Frolands verk og flere store skogeiendommer. Ut fra selskapet ble AS Rygene Tr\xc3\xa6massefabriker utskilt som eget selskap, som tok seg av tresliperiet p\xc3\xa5 Rygene._NEWLINE_Sentrum i firmaets virksomhet var kj\xc3\xb8pmannsg\xc3\xa5rden som g\xc3\xa5r under navnet Thommeseng\xc3\xa5rden.'